શિક્ષણ ફીના કારણે એજન્સીના અમલદારો તેમ જ દેશી રાજ્યોના વહિવટકારો કેળવણીની બાબતમાં ગંભીર બન્યા અને કેળવણીના ફેલાવા ઉપર ધ્યાન આપવા લાગ્યા. આ કારણે તેમ જ ગોપાળજીભાઈના અથાગ પ્રયાસોથી ઈ.સ. ૧૮૬૫થી કેળવણી ક્ષેત્ર સુદૃઢ બન્યું. ગોપાળજીભાઈ ગામેગામ ફરવા લાગ્યા અને નિશાળોની પરીક્ષા લેવા ઉપરાંત પ્રવચન આપી લોકોને કેળવણીના ફાયદાઓ પણ સમજાવવા લાગ્યા. આમ કરવાથી એક જ વર્ષમાં નવી ૨૪ નિશાળો ખૂલી અને એક ટીચર્સ ટ્રેઈનિંગ ઈન્સ્ટીટ્યુશનની સ્થાપનાની પણ તૈયારી થઈ. આ નવી કામગીરી માટે રૂા. ૧૭,૮૮૧ વધારાનો ખર્ચ થઈ શક્યો. તે ઉપરાંત કેળવણી ખાતાના કર્મચારીઓને પેન્શન આપવા સહિત વધુ સારા બંદોબસ્ત થયા. ઈ.સ. ૧૮૬૬ પછી કાઠીયાવાડમાં નિશાળોની અને વિદ્યાર્થીઓની સંખ્યા સતત વધતી જ રહી છે.